Dwelms, kontant gevind in BellvilleDwelms wat deur die polisie in Bellville gevind is. (Foto: Verskaf) Die Bellville-polisie is Saterdag vir hul harde werk beloon toe hulle op ŉ groot klomp dwelms, geld en gesteelde goedere beslag gelê het. Die polisie het dié goedere in ŉ woonstel in Bellville gevind. Dit nadat hulle op inligting reageer het wat hulle na ŉ veiligheidskompleks in Teddington-straat in Bellville gelei het. Hier het hulle vroeg Saterdagoggend beslag gelê op 3 329 Mandrax-tablette, kontant ten bedrae van R22 000 en skootrekenaars. ŉ Agt-en-twintigjarige verdagte is ook in hegtenis geneem vir die besit van en handel in dwelms. Die verdagte is ŉ buitelander en sal Maandag in die landdroshof in Bellville verskyn. Die Wes-Kaapse polisie het die span geloof vir hul harde werk. Hulle verwag ook dat meer inhegtenisnemings sal volg soos die polisie bestaande leidrade opvolg.